钦定古今图书集成/明伦汇编/宫闱典/第069卷 > 《礼记》 > 《内则》
## 钦定古今图书集成/明伦汇编/宫闱典/第069卷 > 《礼记》 > 《内则》

“妻将生子，及月辰，居侧室，夫使人日再问之，作而自
问之”，妻不敢见，使姆衣服而对。至于子生，夫复使人
日再问之，夫齐，则不入侧室之门。

〈陈注〉“正寝在前，燕寝在后。”“侧室”者，燕寝之旁室也。作，动作之时也。

子生男子设弧于门左，女设帨于门右。三日始负子，
男射女“否。”

〈陈注〉以此二物为“男女之表。”

国君、世子生，告于君，接以太牢。宰掌具三日，卜士负
之。吉者宿齐，朝服寝门外，《诗》负之。射人以桑弧蓬矢
六射天地，四方保受，乃负之。宰醴负子，赐之束帛。卜
士之妻，大夫之妾，使食子。

〈陈注〉“接以太牢”者，以太牢之礼接见其子也。宰，宰夫也。掌具，掌其设礼之具也。“卜，士负之”者，卜其吉者而使之抱子也，《诗》，承也，《仪礼》言尸酢主人，诗怀之亦承义。射天地四方者，期其有事于远大也。保，保母也。受乃负之，受子于士而抱之也。盖士之负子，特为斯须之礼而已。宰既掌具，故以醴礼负子之士，仍赐束帛以酬之。食子，谓乳养之也。今按：此言“世子生，接以太牢”，特言其常礼如此耳。下文又言“接子择日”，则亦或在始生三日之后也。郑氏谓“食其母，使补虚强气”，读“接”为捷而训为胜，其义迂。方氏读如本字，今从之。

凡接子择日，“冢子则太牢，庶人特豚，士特豕，大夫少
牢，国君世子太牢。”其非世子，则皆降一等。

〈陈注〉“冢子太牢”，谓天子之元子也。

《异》为孺子，室于宫中，择于诸母与可者，必求其宽裕
慈惠、温良恭敬、慎而寡言者，使为子师。其次为慈母，
其次为保母，皆居子室，他人无事不往。

〈陈注〉“诸母，众妾也可”者，谓虽非众妾之列，或傅御之

属可为子师者也。此人君养子之礼。师教以善道者，慈母审其欲恶者，保母安其寝处者。他人无事不往，恐儿惊动也。

“三月之末，择日剪发为鬌，男角女羁，否则男左女右。”
是日也，妻以子见于父，贵人则为衣服。由命士以下
皆漱澣，男女夙兴沐浴，衣服具，视朔食。夫入门，升自
阼阶，立于阼，西乡。妻抱子出自房，当楣立东面。

〈陈注〉鬌，所存留不剪者也。夹囱，两旁当角之处留发不翦者，谓之角留。顶上纵横各一，相交通达者，谓之羁。严氏云：“夹囱曰角，两髻也。午达曰羁，三髻也。”贵人，大夫以上也。由，自也。具视朔食者，所具之礼，如朔食也。朔食，天子太牢，诸侯少牢，大夫特豕，士特豚也。入门，入侧室之门也。侧室亦南向，故有阼阶。西阶，出自房，自东房而出也。

姆先相曰：“母某敢用时日，祇见孺子。”夫对曰：“钦有帅。”
父执子之右手，咳而名之。妻对曰：“记有成。”遂左还，授
师子。师辩告诸妇，诸母名，妻遂适寝。

〈陈注〉某妻，姓某氏也。钦，敬。帅，循也。言当敬教之，使循善道也。“咳而名之”者，《说文》：“咳，小儿笑声。”谓父作咳声笑容，以示慈爱而名之也。记有成，谓当记识夫言，教之成德也。诸妇，同族卑者之妻也。诸母，同族尊者之妻也。后告诸母，欲名成于尊也。妻遂适寝，适夫之燕寝也。

夫告宰名，宰辩告诸男名，书曰“某年某月某日某生
而藏之。”宰告闾史，闾史书为二，其一藏诸闾府，其一
献诸州史，州史献诸州伯，州伯命藏诸州府。夫入食
如养礼。

〈陈注〉宰，属吏也。诸男，同宗，子姓也。“藏之”者，以简策书子名，而藏于家之书府也。二十五家为闾，二千五百家为州。州伯则州长也。闾史、州史，皆其属吏也。闾府、州府，皆其府藏也。“夫入食如养礼”，谓与其妻礼食，如妇始馈舅姑之礼也。疏曰：“此经所陈，谓卿大夫以下，故以名遍告同宗诸男。诸男卑者尚告，则告诸父可知。若”诸侯绝宗，则不告也。

世子生，则君沐浴朝服，夫人亦如之，皆立于阼阶，西
乡。“世妇抱子升自西阶，君名之，乃降。”

〈陈注〉“诸侯朝服，元端素裳，夫人亦如之”者，亦朝服也。当是“展衣。”注云“褖衣者，以见子毕，即侍御于君，故服进御之褖衣也。”人君见世子于路寝，此升自西阶，是自外而入也。凡生子，无问妻妾，皆在侧室。

适子庶子见于外寝，抚其首咳而名之，礼帅初无辞。

〈陈注〉此适子，盖世子之弟，庶子则妾子也。外寝，君燕寝也。燕寝在内，以侧室在旁处内，故谓此为外也。《疏》曰：“庶子见于侧室”，此以抚首咳名无辞之事同，故与适子连文，云“见于外寝”耳。